แจ็กเกอลิน อู๋

ประวัติ

อู๋ เชี่ยนเหลียน (Jacklyn Wu) เกิดที่กรุงไทเป เกาะไต้หวัน สมัยเรียนประถมเคยอยู่ในวงขับร้องประสานเสียงของโรงเรียนสตรีจงซาน ไต้หวัน  สมัยเรียนมัธยมเคยประกวดร้องเพลงได้รางวัลชนะเลิศอันดับที่สอง  ในวัยเด็กเธอได้รับอิทธิพลจากภาพยนตร์อเมริกัน เรื่อง Fame เฟม ขยับเท้าก้าวสู่ฝัน , 1980  เรื่องราวของการมุ่งมั่นเป็นดาวเด่นแห่งสถาบันการแสดงและการเต้นรำในกรุงนิวยอร์ก ความประทับใจในภาพยนตร์ดังกล่าว ทำให้เธอตัดสินใจเข้าเรียนในมหาวิทยาลัยศิลปะแห่งชาติไทเป เกาะไต้หวัน  ในขณะที่กำลังศึกษาอยู่ชั้นปีที่ 2  ผู้กำกับชื่อดัง ตู้ ฉีฟง แห่งเกาะฮ่องกง ไปสะดุดตากับภาพถ่ายของเธอภาพหนึ่ง  ภาพถ่ายใบนั้นของเธอ สะท้อนถึงความดื้อรั้นในแววตาของตัวเด็กสาว ชวนหลงใหลน่าค้นหายิ่งนัก จึงตัดสินใจดึงตัวเธอมาแสดงภาพยนตร์ในที่สุด           
ผู้หญิงข้าใครอย่าแตะ  หรือ A Moment Of Romance , 1990  หนังจีนฮ่องกง ออกฉายในปี พ.ศ. 2533 (ค.ศ.1990)  นำแสดงโดย หลิว เต๋อหัว เป็นผลงานเรื่องแรกของ อู๋ เชี่ยนเหลียน โดยเธอรับบท "โจโจ้" นางเอกของเรื่อง ผลงานกำกับเรื่องแรกของ เฉิน มู่เซิ่ง อำนายการสร้างโดย ตู้ ฉีฟง เรื่องราวความรักของชายหนุ่มผู้มีโลกอันมืดมน(Underworld rag) กับ หญิงสาวผู้ถูกเลี้ยงดูอย่างคุณหนูผู้มีอันจะกิน(A rich heiress)  ความรักของหนุ่มสาวคู่นี้ กลายเป็นตำนานรักสุดคลาสสิคแห่งประวัติศาสตร์ภาพยนตร์จีนฮ่องกง(A major classic of Hong Kong cinema) เป็นภาพยนตร์ที่หลิว เต๋อหัว ได้สร้างคาแรกเตอร์ตัวละครที่สมบูรณ์ที่สุดลงบนแผ่นฟิล์ม(The character portrays in the film) ในบทบาทของ "อาหว๋อ"  หนังประสบความสำเร็จถล่มทลายไปทั่วเอเชีย ชื่อของ "อาหว๋อ & โจโจ้ " กลายเป็นตัวแทนความรักที่โรแมนติกและรันทดใจที่สุดแห่งยุคนั้น ภาพยนตร์เรื่องนี้ออกฉายที่เกาะฮ่องกง เมื่อวันที่ 14 มิถุนายน 1990 และยืนโรงฉายยาวนานถึง 6 สัปดาห์ (14 มิถุนายน 1990 ถึง 26 กรกฎาคม 1990) เกิดปรากฏการณ์กระแสปากต่อปากไปทั่วเกาะฮ่องกง จากหนังทุนต่ำธรรมดาเรื่องหนึ่งกลายเป็นหนังที่เปลี่ยนแนวการสร้างภาพยนตร์ในยุคนั้นอย่างสิ้นเชิง มีการสร้างหนังสไตล์ผู้หญิงข้าใครอย่าแตะ ตามกระแสจำนวนมากเป็นประวัติศาสตร์หน้าหนึ่งของอุตสาหกรรมภาพยนตร์จีนฮ่องกง 
ความโด่งดังของ ผู้หญิงข้าใครอย่าแตะ (A Moment Of Romance , 1990) ส่งให้นางเอกของเรื่อง อู๋ เชี่ยนเหลียน เป็นนางเอกแถวหน้าสุดของวงการหนังจีนฮ่องกง , อู๋ ม่งต๊ะ ได้รับรางวัลตุ๊กตาทอง สาขานักแสดงสมทบชายยอดเยี่ยม(Best Supporting Actor) จากเวทีฮ่องกง ฟิล์ม อวร์อด เป็นตัวแรกและตัวเดียวในชีวิตการแสดงของเขา ทั้งส่งให้เขาเป็นดาราสมทบแนวลูกคู่พระเอกที่โด่งดังที่สุดแห่งยุค ก่อนที่จะดังเป็นพลุแตกในบทคู่หูคู่ฮากับโจว ซิงฉือ , เฉิน มู่เซิ่ง จากการกำกับภาพยนตร์เป็นเรื่องแรก กลายเป็นผู้กำกับที่โด่งดังที่สุดคนหนึ่งของวงการภาพยนตร์จีนฮ่องกงและเป็นผู้กำกับเจ้าประจำให้กับหนังของเฉินหลง คาแรกเตอร์ของหลิว เต๋อหัว ยังเป็นต้นแบบตัวละคร(Lau 's Characters) ให้กับนักแสดงชื่อดังหลายต่อหลายคน แจ้งเกิดในบทบาทพระเอกภาพยนตร์ อย่างเช่น กัว ฟู่เฉิง ที่รับบทพระเอกต่อในเรื่อง ผู้หญิงข้าใครอย่าแตะ ภาค 2  (A Moment Of Romance 2 , 1993)  อู๋ เชี่ยนเหลียน เป็นนางเอก , หลี่หมิง รับบทพระเอกในเรื่อง ผู้หญิงข้าใครอย่าแตะ ภาคพิเศษ (Love And The City , 1994) อู๋ เชี่ยนเหลียน เป็นนางเอก , เจิ้ง อี้เจี้ยน รับบทพระเอกในเรื่อง ผู้หญิงข้าใครอย่าแตะ ตอน มีเธอข้างกายแม้ตายก็ยอม (The Mean Street Story , 1995) อู๋ เชี่ยนเหลียน เป็นนางเอก ภาพยนตร์เรื่องอื่นๆแนวนี้มีมากมาย อย่างเช่น บ้านี้ เพื่อเธอ (Killer's Romance , 1990) รับบทพระเอกโดย นักแสดงเจ้าบทบาท เยิ่น ต๊ะหัว , เป็นหรือตายไม่เห็นแปลก ก็เพื่อลูกก็เพื่อเธอ (Son on the Run , 1991) รับบทพระเอกโดย ม้อ เส้าชง พระเอกตาโตชื่อดังแห่งปลายยุค 80s , ผ่าหมื่นตายไปหาเธอ (In the Lap of God , 1991) รับบทพระเอกโดย จาง เย่าหยาง นักแสดงสมทบชื่อดังแห่งยุค  หรืออย่าง ลูกข้า..ใครอย่าแตะ รับบทพระเอกโดย ดาวร้ายชื่อดังแห่งทศวรรษที่ 90s  เฉิน ขุ้ยอัน เป็นต้น บ้านเรามักเรียกหนังแนวนี้ว่า หนังตระกูล "ใครอย่าแตะ"  ทั้งเป็นต้นแบบให้หนังจีนฮ่องกงมีเรื่องราวความรักโรแมนติกระหว่างคู่พระนางในเนื้อเรื่องของภาพยนตร์แนว "รักระหว่างรบ" อย่างเช่น ภาพยนตร์เรื่อง แตะเธอ...โลกแตกแน่ (Treasure Hunt , 1994) ของสุดยอดนักแสดงระดับตำนาน โจว เหวินฟะ , เดอะบอดี้การ์ด ขอบอกว่าเธอเจ็บไม่ได้ (The Bodyguard , 1994) ของสุดยอดดารากังฟู หลี่ เหลียนเจี๋ย พยัคฆ์ไม่ร้าย คัง คัง ฉิก (From Beijing with Love , 1994) ของอัจฉริยะตลก โจว ซิงฉือ เป็นต้น  
ในปี ค.ศ. 1991 เธอได้แสดงคู่กับหลิว เต๋อหัว อีกครั้งหนึ่ง เป็นผลงานเรื่องที่สองของเธอ ในภาพยนตร์เรื่อง Casino Raider 2 , 1991 หรือชื่อไทย ผู้หญิงข้าใครอย่าแตะ ตอน แตะได้ถ้าไม่กลัวโลกแตก ภาพยนตร์เรื่องนี้แม้จะอยู่คนละจักรวาลกับ ผู้หญิงข้าใครอย่าแตะ (A Moment Of Romance , 1990) ต้นฉบับ แต่ได้รับอิทธิพลจากกระแสความโด่งดังของผู้หญิงข้าใครอย่าแตะ (A Moment Of Romance , 1990) อย่างชัดเจน  ต่อมาเธอได้รับบทนางเอกอีกครั้งใน ผู้หญิงข้าใครอย่าแตะ ภาค 2 (A Moment Of Romance 2 , 1993) ในภาคนี้หลิว เต๋อหัว ปฏิเสธบทพระเอกให้เหตุผลว่า "อาหว๋อ" ได้ตายไปแล้วเรื่องราวความรักในภาคแรกจบไปแล้ว ภาคสองต้องเป็นความรักบทใหม่ จึงมอบบทพระเอกให้นักร้องชื่อดังแห่งทศวรรษที่ 90s  กัว ฟู่เฉิง  ,  เฉิน มู่เซิ่ง กำกับการแสดงอีกครั้ง , ตู้ ฉีฟง  อำนวยการสร้างเหมือนเดิม ยังคงเลือกนางเอกเป็นเธอคนเดิม  ก่อนที่ภาค 3 จะสร้างตามมาในปี พ.ศ. 2539  A Moment Of Romance 3 , 1996  หรือชื่อไทย ผู้หญิงข้าใครอย่าแตะ ภาค 3 ไม่มีวันไหน ไม่คิดถึงเธอ ตู้ ฉีฟง กำกับการแสดงแทนผู้กำกับคนเดิม เป็นการโคจรกลับมาพบกันอีกครั้งของ "หลิว เต๋อหัว & อู๋ เชี่ยนเหลียน" โดยเปลี่ยนธีมหนังจากแนวขี่มอเตอร์ไซด์ เป็นการขับขี่เครื่องบินย้อนยุคสมัยสงครามโลกตามข้อเสนอของหลิว เต๋อหัว ซึ่งเคยใช้เป็นธีมหนังแนวขับเครื่องบินขับไล่ในเรื่อง แค้นทั้งโลก เพราะเธอคนเดียว (The Adventurers , 1995)  ที่แสดงคู่กับ อู๋ เชี่ยนเหลียน มาแล้วก่อนหน้านั้นเพียงปีเดียว  หากจะกล่าวว่า อู๋ เชี่ยนเหลียน คือ สัญลักษณ์ของหนัง ผู้หญิงข้าใครอย่าแตะ (A Moment Of Romance) ก็คงจะไม่เกินเลยนัก                       
จากความสำเร็จอย่างถล่มทลายของ ผู้หญิงข้าใครอย่าแตะ (A Moment Of Romance , 1990) อู๋ เชี่ยนเหลียน กลายเป็นนางเอกแถวหน้าสุดของวงการภาพยนตร์ฮ่องกงและเอเชียอย่างมหัศจรรย์ มีผลงานภาพยนตร์ตามมาอีกกว่า 30 เรื่อง เธอได้แสดงภาพยนตร์คู่กับพระเอกหนังชื่อดังของเกาะฮ่องกงหลายต่อหลายคน อย่างโจว เหวินฟะ ในเรื่อง Treasure Hunt , 1994 หรือ แตะเธอ..โลกแตกแน่ , God of Gamblers Returns , 1994 หรือ คนตัดคน ตอน เกาจิ้งตัดเอง เธอยังได้แสดงโฆษณานาฬิกายี่ห้อ Solvil et Titus คู่กันอีกด้วย ผลงานคู่กับกัว ฟู่เฉิง ในเรื่อง ผู้หญิงข้าใครอย่าแตะ ภาค 2 (A Moment Of Romance 2 , 1993) และภาพยนตร์ค่ายชอว์บราเดอร์ เรื่อง ตายไม่ว่าขอให้เห็นหน้าเธอ (The Bare-Footed Kid , 1993) ผลงานคู่กับเลสลี่ จาง ในเรื่อง กระซิบรักให้โลกคลั่ง (The Phantom Love , 1995) หนึ่งในหนังสุดประทับใจของใครหลายคน  ผลงานคู่กับเจิ้ง อี้เจี้ยน ในเรื่อง ผู้หญิงข้าใครอย่าแตะ ตอน มีเธอข้างกายแม้ตายก็ยอม (The Mean Street Story , 1995) ผลงานคู่กับหลี่หมิง ในเรื่อง ผู้หญิงข้าใครอย่าแตะ ภาคพิเศษ (Love And The City , 1994) และ ชีวิตข้าขอกล้าที่จะรัก (Eighteen Springs , 1997) หนังเมโลดรามาย้อนยุคของผู้กำกับแอนน์ ฮุย ที่มีนักร้องนักแสดงชื่อดังอย่างเหมย เยี่ยนฟาง ร่วมแสดงนำกับเธอ ผลงานคู่กับโจว ซิงฉือ ในภาพยนตร์ฉลองเทศกาลตรุษจีนปี 1997 เรื่อง กระทิงซู่ ปุ๊เหลียวฉิงส์ ภาค 2 (All s Well End s Well , 1997)  ด้านฝีมือการแสดง เธอมีภาพยนตร์จีนไต้หวัน เรื่อง ผู้หญิงตัดอร่อย (Eat Drink Man Woman , 1994) ของผู้กำกับอั้ง ลี หรือ หลี อัน ที่คว้ารางวัลภาพยนตร์ยอดเยี่ยม ในเทศกาลภาพยนตร์นานาชาติเอเชียแปซิฟิกในปีนั้นไปครอง เธอยังเคยรับบท "เซียว เหล่งนึ่ง" ในซีรีส์กำลังภายในสุดฮิตอย่าง Return of the Condor Heroes (1998) หรือ มังกรหยก ภาค 2  ตอน จอมยุทธอินทรี (1998)  คู่กับเหริ่น เสียนฉี พระเอกและนักร้องเจ้าของฉายาไม่หล่อแต่เร้าใจ ซีรีส์งานสร้างของเกาะไต้หวัน  ผลงานล่าสุดของเธอ คือเรื่อง Jiang Hu , 2004 หรือ เฉีอนคมโคตรเจ้าพ่อ ผลงานอำนวยการสร้างและนำแสดงของหลิว เต๋อหัว พระเอกคู่ขวัญของเธอ ก่อนที่เธอจะหายหน้าไปจากวงการภาพยนตร์  แต่ยังคงมีผลงานแสดงในละครซีรีส์ของไต้หวัน จีนแผ่นดินใหญ่ และสิงคโปร์ เป็นระยะๆ นอกจากนี้ ในช่วงยุค 90 อู๋ เชี่ยนเหลียน ยังเคยมีผลงานเพลงหลายอัลบั้มอีกด้วย                
ในด้านชีวิตส่วนตัว เป็นที่รู้กันว่า อู๋ เชี่ยนเหลียน ไม่ค่อยได้เปิดเผยถึงเรื่องราวรายละเอียดเกี่ยวกับชีวิตคู่ของเธอให้คนอื่นรับทราบนัก ในต้นยุค 90 เคยมีข่าวคบหากับ ถั่ว จงหวา นักแสดงหนุ่มชาวไต้หวัน ยาวนานกว่า 10 ปี ถึงขั้นหมั้นหมายกัน อย่างไรก็ตาม ทั้งคู่เลิกรากันเมื่อปี 1999 (พ.ศ.2542)                      
เวลาผ่านไปราว 8 ปี จึงมีข่าวว่านางเอกสาวเธอแต่งงานแบบเงียบๆ ที่ลาสเวกัส สหรัฐอเมริกา เมื่อปี 2007 (พ.ศ.2550)  ขณะที่เธอมีอายุได้ 39 ปี กับหนุ่มที่เธอไม่เคยเปิดตัว ทราบกันแต่เพียงว่า ชายคนนั้น แซ่ "เจ้า" และทำงานในวงการอุตสาหกรรมเภสัชภัณฑ์เท่านั้น ขณะที่เพื่อนของเธอ เคยให้รายละเอียดถึงชีวิตรักของนักแสดงหญิงผู้นี้ว่า เป็นการถักทอความสัมพันธ์แบบระยะไกล เพราะฝ่ายชายเป็นชาวไต้หวันที่อาศัยอยู่ในสหรัฐอเมริกา  ต่างฝ่ายจึงต้องอาศัยการติดต่อทางอีเมล์และโทรศัพท์หากันเป็นส่วนใหญ่  แต่ก็ดูเหมือนจะไม่มีอะไรเป็นอุปสรรค เมื่อทั้งคู่จูงมือกันเข้าประตูวิวาห์กัน  จนกระทั่งปลายปี 2011 (พ.ศ.2554) อู๋ เชี่ยนเหลียน จึงค่อยประกาศให้คนทั่วไปรู้ว่า เธอเป็นคุณแม่ของลูกชายวัย 2 ขวบแล้ว